open-index/open-wikipedia-markdown huggingface dataset:
Neuron

**Neuron**, of **cel nervioso** ta un cel specialisa cu ta procesa y transmiti señalnan electrico denter di e sistema nervioso. Ta calcula cu e celebro humano ta contene rond di 86 biyon neuron. Neuronnan ta e blokinan fundamental di e sistema nervioso y ta hunga un rol crucial den procesonan cognitivo, manera percepcion, pensamento, siñamento, memoria, y emocion.

## Anatomia y funcion
Un neuron tipicamente ta consisti di tres componente principal: e curpa di cel (of *soma*), *dendriet*, y un *axon*. 

E soma ta e "centro di comando" y ta hunga un rol esencial den integra señalnan cu ta yega via e dendrietnan pa determina si ta genera un señal electrico. Dendrietnan ta fungi como "antena" y ta un extencion ramifica di e neuron cu ta ricibi señalnan for di otro neuronnan. Dendrietnan ta hunga un rol importante den plasticidad *sinaptico*, e abilidad di e sistema nervioso pa adapta, cual ta esencial pa siñamento y memoria. E axon ta un extencion largo y cilindrico cu ta conduci señalnan electrico for di e soma pa otro neuronnan, musculo, of kliernan. Axonnan ta caba den *terminalnan di axon* (of transmisornan) cual ta comunica cu otro celnan via *sinaps*. Un sinaps ta e conexion funcional entre dos neuron, of un neuron y un cel (p.e., cel di musculo). E ta consisti di e conopi *pre-sinaptico* (transmisor), e split of apertura sinaptico, y e membrana *post-sinaptico* (normalmente riba un dendriet).
Gabinete-Pisas III

**Gabinete Pisas III** ta e aktual gabinete di Kòrsou i e di diesun gabinete desde e disolushon di Antia Hulandes na 2010. E gabinete aki ta basá riba un gobièrnu di mayoria apsoluto, formá eksklusivamente pa Movementu Futuro Kòrsou (MFK), bou liderazgo di Gilmar Pisas, ku ta sirbi komo promé minister. Dia 9 di yüni 2025 e gabinete a wòrdu huramentá pa gobernador Lucille George-Wout komo susesor di gabinete Pisas II.

Dia 21 di mart 2025 elekshon a tuma lugá; un dia promé ku elekshon miembronan di gabinete Pisas II a entrega nan retiro. Den e elekshon, MFK a sali ganadó apsoluto, logrando 13 di e 21 asiento den Parlamento di Kòrsou.

Dia 10 di aprel 2025, abogado Chester Peterson a wòrdu nombrá komo formadó pa guia e proseso di formashon di un gabinete nobo. Peterson tabatin experensia anterior na 2021 komo formadó di gabinete Pisas II, proponé pa MFK. Dia 2 di yüni, despues ku a finalisá e "screening" di e kandidatonan ministerial, e formadó a entrega na gobernador su rapòrt final akompañá pa e puntonan prinsipal di un programa di gobièrnu 2025-2029 titulá "Rumbo pa 2030. Un kompromiso nobo ku pais Kòrsou." E programa ta enfoká prinsipalmente riba un ekonomia diversifiká i duraduro pa Kòrsou dor di krea, banda di e pilar eksistente di turismo, dos of tres pilar ekónomiko mas i ta inkluí plannan riba vários otro tereno manera redukshon di pobresa, edukashon i maneho di klima.

## Konstelashon
Gabinete Pisas III a inisiá su trabou ku un total di ocho minister, konsistiendo di sinku minister di e gabinete anterior ku ta kontinua ku e mesun karteranan i tres minister ku ta okupá e puesto pa promé biaha. Javier Silvania ta kontinua kargando dos ministerio, meskos ku den e gabinete anterior. 

## Mira tambe
* Ministerionan di pais Kòrsou
Shalten Hato

**Shalten Xexsters Tadeus Hato** (☆ 16 di febrüari 1987 na Otrobanda, Willemstad) ta un hurista, abogado i polítiko di Kòrsou, afiliá na partido Movementu Futuro Kòrsou (MFK). E ta Minister di Hustisia for di 18 di mart 2022, promé bou di Gabinete-Pisas II i desde 9 di yüni 2025 bou di Gabinete-Pisas III. 

## Bida i karera
Shalten Hato a nasé i lanta na Kòrsou. Despues di a kaba enseñansa sekundario, el a muda pa Hulanda pa studia lei na Universidat Erasmus na Rotterdam. Na 2016, el a optené un master den derecho konstitushonal. Despues di muda bek pa Kòrsou, el a inisiá su karera na un ofisina di abogado konosí komo *landsadvocaat*, esta representando diferente ministerio den disputanan hurídiko, inkluso ministerio di Hustisia. Na 2020, Hato a wòrdu nombrá direktor di asuntunan hurídiko i di maneho na departamentu di atmishon di Ministerio di Hustisia, ku ta forma parti di e kadena hudisial na e isla. Tambe el a sigui fungi komo abogado di e departamentu pa tur asuntu hurídiko.

Despues di a wòrdu nominá pa MFK, Hato a asumí a kargo di Minister di Hustisia dia 18 di mart 2022. E puesto aki den gabinete Pisas II tabata nuebe luna vakante, pa motibu ku e kandidato ministerial, Eduard Braam, no a logra pasa e "screening".

Den elekshon di 2025, el a debutá komo kandidato nr. 6 riba lista di MFK, logrando 1.383 voto personal i un asiento den Parlamento di Kòrsou. Dia 9 di yüni 2025 el a huramentá komo minister den gabinete Pisas III, manteniendo e mesun kartera. Entrante 21 di yanüari 2026 Konseho di Minister di Kòrsou ta apuntá Hato komo visepremier i promé remplasante di promé minister Gilmar Pisas.
Hubert Maduro

**Hubert Cirilo Maduro** (☆ 16 di maart 1944 na`Aruba - † 3 di januari 2026 na Hulanda) tabata un hurista Arubiano y ex-Consehero di Estado di Reino pa Aruba.

## Biografia
Hubert Maduro a studia topografia na HTS na Utrecht di 1964 pa 1967 y ley na Universidad di Tilburg di 1976 pa 1982. Despues di gradua como hurista el a traha como griffier na Corte di Husticia di Aruba.

Na 2009, Maduro tabata miembro di "Comision Deficit Democratico" den nomber di Parlamento di Aruba. E comision aki tabata encarga pa investiga e legitimidad democratico di tomo di decision y control na nivel di Reino. E resultadonan riba e deficit democratico den Reino Hulandes ta wordo presenta den e rapport *Kiezen voor het Koninkrijk* (Skohe pa Reino). 

Di 2006 te 1 di april 2014 e tabata miembro di Conseho di Estado di Reino (*Raad van State van het Koninkrijk*) pa Aruba, staciona na Den Haag. Su sucesor tabata Mito Croes.

Maduro a hunga un papel importante den Conseho Electoral di Aruba pa hopi aña. For di 2005 e tabata presidente di e conseho y di 2017 te cu 17 di juli 2021 el a sirbi como presidente suplente. Pa ambos funcion el a wordo apunta door di presidente di Corte Comun di Husticia.

## Mira tambe
Deficit democratico den Reino Hulandes
Lidewijde Ongering

**Lidewijde M.C. Ongering** (☆ 30 di december 1958 na Hilversum, Hulanda) ta un ambtenaar Hulandes halto. E ta Secretario-General di Ministerio di Asuntonan Economico y Maneho di Clima for di september 2020. Prome cu esey, e tabata ocupa e mesun posicion aki pa Ministerio di Infrastructura y Maneho di Awa for di 2015. 

Nombra pa gobierno Hulandes, Ongering ta presidente di e tres Colegio di Supervision Financiero (Cft) pa Caribe Hulandes desde 1 di februari 2023. Nan ta: 
* Colegio di Supervision Financiero di Corsou y Sint Maarten, 
* Colegio di Supervision Financiero di Aruba y 
* Colegio di Supervision Financiero di Boneiro, Sint Eustatius i Saba. 
E ta sucesor di Raymond Gradus.

## Carera
Lidewijde Ongering a studia administracion publico na Universidad di Ciencia Aplica Twente y despues di a gradua el a traha como funcionario publico na e municipio di Den Haag y e firma di contabilidad y consultancy Coopers & Lybrand, prome cu el a cuminsa traha como funcionario publico pa gobierno central Hulandes.

Na 1991, el a cuminsa traha pa Ministerio di Salud, Bienestar y Deporte, caminda el a bira director di asuntonan financiero y economico na 1995. Na 2001, el a switch pa Ministerio di Asuntonan Interno y Relacionnan di Reino como director-general suplente di Orden y Seguridad Publico (responsabel pa, entre otro, e reforma di polis) y entre 2005 y 2008 tabata suplente di e Coordinador Nacional pa Contraterorismo y Seguridad.
Sithree van Heydoorn

**Sithree Adalbert (Cey) van Heydoorn** (☆ 24 di desèmber 1960 na Kòrsou) ta un polítiko di Kòrsou, afiliá na partido Movementu Futuro Kòrsou (MFK). E ta Ministro di Enseñansa, Siensia, Kultura i Deporte (OWCS) desde 10 di yüni 2021, promé den gabinete-Pisas II i desde 9 di yüni 2025 den gabinete-Pisas III.
Kimberly Lew-Jen-Tai

**Kimberly Joanne Ramona Lew-Jen-Tai** ta un polítiko di Kòrsou, afiliá na partido Movementu Futuro Kòrsou (MFK). E tabata Minister di Gobernashon, Planifikashon i Servisio (BPD) den gabinete-Pisas III desde  9 di yüni 2025 te 12 di yanüari 2026.
Roderick Middelhof

**Roderick Patrick Henry Middelhof** ta un médiko i polítiko di Kòrsou, afiliá na partido Movementu Futuro Kòrsou (MFK). Desde 9 di yüni 2025 e ta Minister di Desaroyo Ekónomiko (MEO) den gabinete-Pisas III.
Efekto Coriolis

E **efekto Coriolis** ta e desviashon aparente den moveshon di aire i awa kousa pa e moveshon rotativo di Tera. E ta hunga un ròl krusial den forma tantu sirkulashon atmosfériko komo korientenan di laman.

## Etimologia
E efekto Coriolis ta yamá pa e matemátiko franses Gaspard-Gustave de Coriolis (1792–1843), kende a analisá e komportashon di ophetonan den sistemanan ku ta drai, manera un rueda di awa. Coriolis a establesé e fundeshi pa komprondé kon moveshon ta wòrdu alterá dor di e moveshon rotativo di Tera.

## Prinsipio
Si Tera no tabata drai, e atmósfer lo a sirkulá den un patronchi simpel i lineal: 

* Aire lo subi na e ekuator (un zona di preshon abou),
* move bai den direkshon di e polnan, kaminda e e lo sink (zona di preshon altu),
* i regresá direktamente na e ekuator, superfisialmente.

Sinembargo, dor ku Tera ta drai na su as, e patronchi simpel aki ta wòrdu strobá.
Ruisandro Cijntje

**Ruisandro Minguel Cijntje** (☆ na Kòrsou) ta un eks-polis i polítiko di Kòrsou. Desde 11 di mei 2025 e ta miembro di parlamento di Kòrsou pa Partido Nashonal di Pueblo (PNP). Anteriormente, e tabata Minister di Desaroyo Ekonómiko (MEO) den gabinete-Pisas II di 2021 te 2024.

## Bida i karera
Ruisandro Cijntje a nasé i lanta na Kòrsou. El a sigui entrenamentu na e akademia di polis na Apeldoorn, Hulanda. El a optené un bachelor di University of Curaçao i un master den maneho di negoshi di Universidat Intercontinental di Karibe.

Cijntje a kuminsá su karera den kuerpo polisial, unda el a traha pa mas ku 25 aña. E tabata aktivo tambe den movementu sindikal. Den su tempo liber e tabata un futbolista ferviente, despues a bira entrenadó den deporte hubenil y a liderá vários klup deportivo. 

Na aña 2017 el a drenta den polítika. Komo kandidato riba lista di partido PNP, el a risibí 130 voto personal den elekshon di 2017 i 202 voto den elekshon di 2021. Despues di elekshon di 2021, partidonan MFK i PNP a forma un koalishon pa goberna. Ora kandidato Ramon Chong (PNP) no tabata ministeriabel, e puesto di minister di Desaroyo Ekonómiko a keda vakante. Dia 22 di sèptèmber 2021, Ruisandro Cijntje a wòrdu huramentá komo minister di Desaroyo Ekonómiko (MEO), komo susesor di Steven Martina.

Dia 21 di ougùstùs 2024, Cijntje huntu ku dos otro minister di PNP a retirá for di gabinete-Pisas II, despues ku frakshon di MFK na parlamento a indiká ku a pèrdè konfiansa den Sheldry Osepa i Gwendell Mercelina, dos parlamentarionan di PNP. Despues di Elekshon Parlamento Kòrsou 2025elekshon na mart 2025]] e ta forma, desde 11 di mei, parti di e frakshon di PNP den Parlamento di Kòrsou.

Den 2024, e tabata suheto di skrutinio despues ku polítikonan di oposishon a ekspresá preokupashon tokante supuesto komportashon inapropiá di su banda den lugánan públiko, inkluso tokante interakshon ku hende muhé.

Ruisandro Cijntje ta kasá ku Michelline Cijntje i huntu nan tin tres yu.
Orientacion sexual

**Orientacion sexual** ta encera e tendencia di atraccion sexual y/of romantico di un persona, ku ken nan tin relacion, y con un persona ta defini su proprio identidad. Den otro palabra, orientacion sexual ta un parti di e desaroyo psicologico di sexualidad cu ta inclui sintimento, deseo, comportacion, y identidad. 

E aspectonan aki no ta semper aplicabel, of hustificabel, pa motibo cu sexualidad ta diverso. Por ehempel, un hende por ta atrai na hende di e mesun sexo pero no ta identifica como gay of ni tabatin un relacion sexual cu un hende di e mesun sexo. Al contrario, un persona por tin relacion sexual cu hende di e mesun sexo pero no ta identifica su mes como homosexual, bisexual, of pansexual. Pues, un persona mes ta determina su propio identidad sexual, normalmente esaki ta pasa den puberteit. Entre edadnan di mas o menos 10 y 12 aña, mayoria mucha ta cuminsa pensa riba ken nan ta haya atractivo of leuk.

Tin mal comprondemento tocante e relacion entre comportacion y orientacion sexual. Por ehempel, sa pensa cu mucha homber cu ta actua dams, of mucha muhe cu actitud chubato, ta pa definicion homosexual. E tipo di comportacion aki ta cai bou di *[[expresion di genero]]*, y ta diferente for di orientacion sexual. Tantu exprecion di genero como orientacion sexual tin varios forma.

## Clasificacion
Tin diferente orientacion sexual, incluyendo heterosexualidad, homosexualidad, bisexualidad, pansexualidad, y asexualidad. Algun ta scoge pa identifica nan mes como *queer*, un termino extenso cu ta wordo uza pa indica cu un individuo no ta heterosexual, of no ta conforma ku normanan tradicional di genero.

Otro ta prefera pa no wordo clasifica den un categoria specifico, of ta identifica nan mes cu multiple termino. Pa hopi hende, orientacion sexual ta un aspecto personal y dinamico pa cu nan identidad, e no por wordo captura den un definicion fiho.
Asexualidad

**Asexualidad** (abrevia: ace) ta un orientacion sexual den cua un persona ta experencia poco of ningun atraccion sexual pa otro. Sinembargo, esaki no ta inclui exitacion fisico a pesar di no ta atrai sexualmente pa otro.

Asexualidad ta wordo considera como un spectrum, cu esnan cu ta identifica como completamente asexual na un banda y esnan cu ta experencia atraccion sexual, pero na un grado limita of bou di circumstancianan specifico, na e otro banda. E spectrum ta consisti di diferente subidentidad, manera greissexual i demisexual.

Denter e sprectrum di asexualidad, tin diferente actitud pa cu sex. E siguiente terminonan ta wordo uza principalmente pa describi e actidudnan aki:

* *Sex-favorabel*: actitud positivo pa cu e idea di sex; ta activamente busca pa relacionnan sexual. 
* *Sex-indidferente*: actitud neutral tocante sex; un por scoge pa tene relacion sexual, por ehempel pa e partner.
* *Sex-asco*: sintimentonan negativo tocante e idea di sex. 
* *Sex-aversion*: aversion na sex of actividad sexual.
E terminonan aki ta describi sintimentonan personal tocante sex, y no mester wordo confundi cu puntonan di bista socio-politico, manera *sex-positivo* of *sex-negativo*.
Aromanticismo

**Aromanticismo** (abrevia: aro) ta un orientacion romantico unda e persona ta sinti poco of ningun atraccion romantico. Esaki ta separa for di asexualidad, cu ta e orientacion sexual di un persona cu ta sinti poco of ningun atraccion sexual.

Hende aromantico por experencia atraccion sexual, pero raro bes ta desaroya sintimentonan romantico. Individuonan aromantico ainda ta desea relacionnan estrecho of ta experencia otro formanan di atraccion. 

Orientacion sexual y romantico no necesariamente ta vincula. Por ehempel, un persona por ta asexual sin ta romantico, of aromantico sin ta asexual. Hende por identifica tambe cu ambos termino, of cu ningun. Pa distingui entre diferente forma di atraccion, denter e comunidad asexual y aromantico, ta utilisa e *split-attraction model* (SAM).
Wals antiano

**Wals antiano**, tambe konosí komo **wals di Kòrsou**, ta un género musikal antiano, ku tin su raiz den e forma klásiko di wals oropeo. E estilo a nasé na Kòrsou den di dos mita di siglo diesnuebe, den un epóka ku músika di salón i bailenan oropeo a bira popular den komunidatnan urbano. E wals antiano ta un produkto di krioyisashon, esta e adaptashon lokal di e wals di Viena, mesklá ku elementonan rítmiko i melódiko propio di e region karibeño.

## Origen i desaroyo
Ku e introdukshon di forma musikal oropeo na Kòrsou, e komunidat krioyo a kuminsá adaptá e wals di Viena na su propio gusto i tradishon. E promé komposishonnan di wals antiano, rònt di aña 1850, tabata konektá ku e bailenan predominantemente ibériko di e kontinente Oropa, kontrali na e tumba i danza, ku tabata reflehá influensia afrikano den Karibe.

Kompará ku e wals oropeo, for di kua el a evolushoná parsialmente, e wals antiano ta mas liber den tempo i "fraseo", i ta integrá ornamentashonnan melódiko i ritmo riku na sínkope. E dualidat rítmiko di seis nota konsekutivo di ocho den kada midi ta sugerí e efekto polirítmiko ku ta distinguí e wals antiano for di su kontraparte oropeo.

Den baile, e wals antiano generalmente ta baila na kompas tripel (3/4), ku paso suave i moveshon fluído riba piso. E paso ta basá riba tres moveshon: un paso dilanti, un paso na banda, i un paso pa sera, ripití den forma sirkular. Ounke e estilo ta inspirá riba e wals oropeo, e baile a desaroyá un kárakter mas suelto i espontáneo na Kòrsou i Aruba, ku pareha ku ta baila ku menos rigides i mas ekspreshon personal, den un ambiente di salon òf fiesta familiar.

## Kompositor
Algun kompositor prominente di wals antiano, di kua mayoria tin un formashon klásiko:

* Jan Gerard Palm
* Jacobo Palm
* Rudolf Palm
* John Palm
* Joseph Sickman Corsen
* Jacobo Conrad
* Genie Palm
* Paul de Lima
* Janchi Boskaljon

* Padu Lampe
* Rufo Wever
Prefiho

**Prefiho** (Ingles: *prefix*; Hulandes: *voorvoegsel*) ta un afiho (elemento gramatical) cu ta wordo poni dilanti di un palabra, e "palabra basico", pa cambia su nificacion of pa forma un palabra nobo. Prefihonan ta importante pa formacion di palabra y analisis di e structura morfologico di un idioma. Nan ta yuda pa crea palabra deriva y pa expresa ideanan manera negacion, repeticion, tempo, of grado.

Lo contrario di un prefiho ta un sufiho, unda e afiho ta wordo poni patras di e palabra basico (**re**pensa verso pensa**tivo**). Den linguistica, un palabra basico mas un prefiho òf sufiho hunto ta forma un palabra componi of deriva. Tanto prefiho como sufiho ta existi den mayoria di e idiomanan natural, pero den practica ta uza e sufiho mas regularmente cu e prefiho.

## Clasificacion di prefiho
Prefihonan por wordo dividí generalmente den dos categoria principal:

### Prefihonan formativo
Esakinan ta para dilanti un palabra cu tin nificacion riba su mes. 
Ehempel:
* palabra basico: activo →  *in*activo, *inter*activo, *pro*activo, *radio*activo, *retro*activo
* palabra basico: formal   → *des*formal, *in*formal

### Prefihonan constructivo
Esakinan ta para dilanti un 'palabra basico' cu NO tin nificacion riba su mes. 
Ehempel:
* logia → *astro*logia, *fono*logia, *arkeo*logia
* nouta  → *aero*nauta, *astro*nauta, *cosmo*nauta

## Uzo di prefiho
Ta uni un prefiho na un palabra basico pa añadi un toke di nificacion na esaki. Den Papiamento, prefihonan ta bini generalmente di idioma Latin of Griego, pero e tambe por tuma un forma adapta segun uzo local. Nan ta wordo skirbi semper como un solo palabra. 

### Ehempel
* re-   → ta indica ripiticion: **re**baha (baha di nobo); **re**organisa (organisa di nobo)
* in-   → ta indica negacion of lo contrario: **in**útil (no útil); **in**necesario (no ta necesario)
* des-  → ta indica negacion of reverso: **des**arma (kita arma); **des**embarca (sali for di e barco/avion)
* pre- → ta indica anterioridad: **pre**para (haci cla prome); **pre**fabrica (traha cla prome)

Otro ehempelnan di prefiho ta: a (*a*politico), anti (*anti*social, *anti*colonialista), auto (*auto*estima, *auto*biografia ), co (*co*opera, *co*piloto), contra (*contra*partida, *contra*proposicion), sub (*sub*dividi, *sub*inspector).

## Lista di referencia
* Kouwenberg, Silvia (2004). *The Grammar of Papiamentu*. Mouton de Gruyter.
* Mansur, Jossy M. (1996). *Diccionario Básico Papiamento–Hulandés, Hulandés–Papiamento*. Aruban Publications.
* Yule, George (2016). *The Study of Language*. Cambridge University Press (di 6 edicion).
* Crystal, David (2008). *A Dictionary of Linguistics and Phonetics*. Blackwell Publishing (di 6 edicion).
Moral dobel

**Moral dobel** (Ingles: *double standard*; Hulandes: *dubbele moraal*) ta pasa ora e mesun persona (of institucion) ta husga e mesun accion realisa pa dos persona distinto na un manera diferente. Por ehempel, ora un persona ta wordo castiga severamente y un otro ta wordo castiga mas suavemente of hasta faborablemente pa e mesun echonan, esaki ta indica claramente **un moral dobel.** No ta e accion, pero e profiel di e actor y posibelmente e relacion cune ta determina e diferencia impresionante den evaluacion. Un comparacion social ta wordo haci y un cierto distincion ta wordo haña cu ta conduci na un evaluacion diferente. E pregunta grandi no ta pakico esaki ta permiti y esey no, pero pakico "e" si ta permiti y "e" no?

## Teoria
E echo cu no e accion sino persona ta e obheto di evaluacion moral ta nifica cu no tin dos moralidad cu ta fundamentalmente of culturalmente diferente, sino mas bien un solo moralidad den cua ta haci un distincion pragmatico entre posicion inferior, igual of superior di e actor. Adam Smith a señala cu hende tin mas chens di laga pasa numa e caprichonan di un persona di status mas halto, mientras cu esnan di un persona subordina ta wordo desaproba sin tardansa. Di otro banda, pa motibo di su funcion ehemplar, e eror di mas chikito di un lider moral lo wordo engrandece lihe di manera escandaloso. Esnan cu ta kere cu e partido privilegia mester a wordo trata igual, naturalmente lo reacciona cu indignacion. E persona privilegia mes lo sinti cu e tabata wordo respeta pa motibo di su relacion, posicion of cualidadnan y lo considera e trato preferencial cu e ta disfruta di dje no mas cu apropia. Trato preferencial por mina seriamente e credibilidad di e evaluado si tin corupcion, discriminacion, prehuicio partidario of hipocresia, hasta ora un hende ta purba di convence otronan pa respeta normanan cu e mes no ta aplica.

Hopi conflicto por wordo reduci asina bek na asuntonan di moral dobel y si nan ta enfatisa riba dje no ta pasobra e principionan di moralidad ta wordo disputa, pero pasobra e relacionnan herarkico existente, esta e posicion inferior, igual of superior di e otro partido, ta wordo experencia como e causa di e inhusticia y ta wordo cuestiona.

## Sexualidad
E **moral dobel sexual** ta e practica di pone restriccion mas estricto riba sexualidad y autonomia  sexual di hende muher cu riba esun di hende homber.
Expresion di genero

**Expresion di genero** ta referi na e manera cu un persona ta expresa e experencia di su genero den bida dirario. Esaki por wordo expresa, por ehempel den escogencia di moda, estilo di cabey, expresion corporal, comportacion, i uzo di bos. P'esey expresion di genero ta visibel y observabel, na contraste cu *identidad di genero*, cu ta interno y invisibel.

Mayoria hende ta combina elementonan cu tradicionalmente ta wordo considera tanto masculino como femenino denter di nan expresion di genero. Exprecion di genero por varia cu tempo, luga, y contexto cultural. Ora un expresion di genero no ta claramente reconocibel como sea masculino of femenino, e ta yama *androgyny*.

For di un edad jong, muchanan ta siña ki comportacion y aparencia ta wordo considera apropia pa mucha homber i mucha muhe. Tur sociedad tin nan ley di conducta tocante consideracionnan masculino y femenino. E *normanan di genero* aki ta influencia expectativanan di comportacion.
Sufiho

**Sufiho** (ingles: *suffix*; hulandes: *achtervoegsel*) ta un afiho (elemento gramatical) cu ta uza patras di un palabra, e "palabra basico", pa cambia su nificacion of pa forma un palabra nobo. Sufihonan ta esencial pa creatividad linguistico y expansion di vocabulario. Nan ta permiti un idioma forma palabra nobo di manera sistematico, sin mester importa for di otro idioma. E uzo di sufiho tambe ta yuda den claridad y precision comunicativo.

Lo contrario di e sufiho ta e prefiho, unda e afiho ta wordo poni dilanti di e palabra basico (destina**cion** verso **pre**destina). Den linguistica, un palabra basico mas un prefiho of sufiho ta forma hunto un palabra componi of deriva. Tanto prefiho como sufiho ta existi den mayoria di e idiomanan natural, pero den practica ta uza e sufiho mas regularmente cu e prefiho. 

## Clasificacion di sufiho
Sufihonan por wordo dividí generalmente den dos categoria principal:

### Sufihonan derivativo
Esakinan ta forma palabra nobo cu un palabra basico, y por cambia su clase gramatical. 
Ehempel:
* educa → educacion (verbo → sustantivo)
* feliz → felicidad (adhetivo → sustantivo)

### Sufihonan inflexivo
Esakinan ta indica inflexion gramatical manera pluralidad, tempo verbal, of persona. 
Ehempel:
* canta → cantando (tempo continuo)
* buki  → bukinan (plural)

## Uzo di sufiho
Den un palabra deriva cu sufiho, e structura ta e palabra basico (raiz) mas e sufiho, cu ta añadi na cabamento e di palabra basico.
Ehempel: homber (raiz) + -nan (sufiho di plural) = homber*nan*

Den Papiamento, sufihonan ta bin generalmente for di idioma Latin, Spaño y Portugues, pero tambe tin influencia di Hulandes y idiomanan Africano. Manera den Spaño, Papiamento ta uza sufiho pa deriva sustantivo for di verbo (recomenda → recomenda*cion*) of pa crea adhetivo (fama → fam*oso*). E regularidad den uzo di sufiho ta yuda papiado pa reconoce patronchi linguistico y forma palabra nobo. Awendia, palabranan nobo cu sufiho na Ingles tambe ta apareciendo den uzo comun.

Algun sufiho comun den Papiamento ta:
* -nan (plural): cas → cas*nan*
* -mento (accion/proceso): trata → trata*mento*
* -do (persona cu ta labora): traha → traha*do*
* -abel (posibilidad): desea → dese*abel*
* -idad (estado/calidad): real → real*idad*
* -oso (cu hopi di): peligro → peligr*oso*

## Lista di referensia
* Manual di Gramatica di Papiamento: Morfologia, Departamento di Enseñansa Aruba (2010)
* Silvia Kouwenberg & Eric Murray, ''Papiamentu'', Lincom Europa (1994)
Teremoto di Haiti 2010

Na Haïti 12 di yanüari 2010 tabata 4.53 ora di atardi ku tera a kuminsa tembla e teremoto (temblor) a surgi 15 km fo'i Port-au-Prince, kapital di Haiti. E teremoto tabatin un magnitut 7 riba eskala Richter. E teremoto tabata esun di mas fuerte fo'i aña 1770 riba Haïti, mas ku 200.000 mil hende a pèrdè nan bida, e daño riba e isla tabata enorme. Na aña 1946 tabatin teremoto mas fuerte riba isla Hispañola ku un magnitut 8.1 riba eskala di Richter e episentro tabata riba Santo Domingo. 1790 hende a pèrdè nan bida.
Teremoto supmarino

E fondo di laman por lanta diripiente bini ariba ora ku e plachi oseániko pasa bou di e plachi kontinental ora nan primi riba otro i por surgi un temblor i despues un tsunami. Den besindario di un isla òf kontinente, kaminda ku laman no ta hundu e por hisa fondu di laman ku e masa di awa bini ariba kuné. E teremoto di 26 di desèmber 2004 den laman na kosta di Atjeh provinsia di Sumatra (Indonesia) a desparsé un parti di e siudat Banda Aceh kompletamente 167.000 hende a bira viktima. Dia 11 di mart 2011 a surgi e teremoto 130 km dilanti kosta di Hapon ku magnitut 9.0 riba eskala Richter unda e plachi pasifiko ku a pasa bou di e plachi oroaziatiko i lanté 30-40 meter ariba ku a kousa un tsunami destruktivo ku ola 10 meter haltu, hasi hopi daño riba e pais unda 23.000 hende a pèrdè nan bida. Teremoto bou di oséanonan hundu ta hopi difísil pa lokalisá ei no ta surgi tsunami.
Silaba

**Silaba** (na inglés: *syllable*; na hulandés: *lettergreep*) ta un unidad ritmico di zonido den un palabra. Un silaba ta normalmente forma pa un solo vocal of un combinacion di consonante y vocal, cu ta wordo pronuncia manera un solo impulso di bos.

Den linguistica, e analisis di e silaba ta un aspecto esencial den fonologia, ortografia, y e forma di rima den poesia. E structura di silaba por varia segun idioma, pero tur idioma tin algun forma di silaba den su sistema linguistico. Den idioma Papiamento, silabacion ta fundamental pa duna ritmo y entonacion na palabra. 
Ehempel:
* casita  → ca-si-ta
* bunita  → bu-ni-ta
* trahado → tra-ha-do

## Structura di silaba

E structura general di un sílaba ta consisti di tres segmento agrupa den dos componente:

* *Onset (ω)*: Un consonante of grupo di consonante, obligatorio den algun idioma, opcional of hasta restringi den otronan
* *Rima (ρ)*: ta consisti di un:
** *nucleo (ν)*: e vocal principal di e silaba (obligatorio)
** *coda (κ)*: e consonante of grupo di consonantenan despues di e vocal (opcional)

Por ehempel, den e palabra "boca", nos tin dos silaba: bo-ca.
* Bo: onset = "b", nucleo = "o"
* Ca: onset = "c", nucleo = "a", sin coda
 
## Lista di referencia
* Kouwenberg, Silvia (2004). *The Grammar of Papiamentu*. Mouton de Gruyter.  
* Mansur, Jossy M. (1996). *Diccionario Básico Papiamento–Hulandés, Hulandés–Papiamento*. Aruban Publications.  
* Ladefoged, Peter & Johnson, Keith (2015). *A Course in Phonetics* (di 7 edicion). Cengage Learning.  
* Maurer, Philippe (1990). *Die Verschriftung des Papiamento*. Den: *Zum Stand der Kodifizierung romanischer Kleinsprachen*. Gunter Narr Verlag.
Herman Schotborgh

**Herman Schotborgh** (☆ 4 di aprel 1883 na Kòrsou - † 1950) tabata un gobernante di Kòrsou. Durante e promé mita di siglo binti el a fungi komo gobernador interino di Kolonia Kòrsou (Antia Hulandes).

## Biografia
Herman Schotborgh a nasé den un famia influyente di Karibe Hulandes. E tabata e último entre e shete yu di Jan Hendrik Schotborgh i Lucretia Constancia Forbes. Den famia Schotborgh tabatin varios miembro ku a traha pa gobièrnu kolonial, partikularmente na e islanan Kòrsou i Boneiru. 

Schotborgh a skoge pa un karera den servísio públiko, unda na 1924 e ta alkansá e posishon di atministradó di Finansa. 

E tabata gobernador interino di Kolonia Kòrsou na tres okashon. Promé biaha tabata na 1927 bou di gobernador Brantjes, i e último biaha tabata na 1933 bou di gobernador van Slobbe. El a asumí e funshon tambe entre 3 di òktober 1929 i 20 di febrüari 1930, tras e retiro forsoso di gobernador Leonard Fruytier. 
Fruytier mester a renunsiá komo gobernador despues di a wòrdu kritiká pa su maneho di e invashon di e rebeldenan venezolano liderá pa Rafael Simón Urbina, kendenan a kaptur’é i a horta arma.
Herman Bernard Cornelis Schotborgh

**Herman Bernard Cornelis Schotborgh** (☆ 7 di yanüari 1898 na Kòrsou - † 21 di aprel 1965 na Kòrsou) tabata un gobernante i polítiko di Kòrsou. E tabata gezaghebber di Boneiru di 1928 te 1935.

## Biografia
Herman Bernard Cornelis Schotborgh tabata e di dos entre e shete yu di Dorothea Constancia Rojer i Cornelis W.G. Schotborgh. Su tata a nasé na Boneiru.

Schotborgh a traha pa gobièrnu komo hefe di distrito (*districtsmeester*). Durante dékada 1940, inkluso Guera Mundial II, e tabata enkargá ku e di dos distrito di e isla Kòrsou, den kual teritorio tabata situá refineria Isla.

Dia 11 di febrüari 1928 el a wòrdu ofisialmente nombrá gezaghebber di Boneiru i el a sirbi te 31 desèmber 1934 komo e representante prinsipal di gobièrnu di Kolonia Kòrsou riba e isla. Na 1948 el a sirbí komo gezaghebber interino di Aruba pa un periodo kórtiku, di 23 di oktòber te 27 di novèmber.

E aña ei mes, Schotborgh a drenta den polítika bou di e partido nobo COP, ku a partisipá den e promé elekshon general pa Parlamento di Antias Hulandes dia 17 di mart 1949. Schotborgh tabata lijsttrekker.  El a risibi 893 voto, loke tabata menos kompará ku e 1066 voto personal di Piet van der Hoeven, number dos riba lista. E partido no a logra optené sufisiente voto pa drenta den parlamento.

Schotborgh a fayesé dia 21 di aprel 1965 na edat di 67 aña. E tabata kasá ku Juanita Nicolasa Hellmund i huntu nan tabatin kuater yu.
Genealogia

**Genealogia** ta un disciplina histórico cu ta enfocá riba e investigacion di antepasadonan i e descendencia di un famia. E palabra ta bin for di Griego antiguo: *genealogía* (γενεαλογία), cu ta nifica “formacion di un lineahe”.

Genealogia por yuda hende pa compronde nan mes origen y identidad, recupera historia di famia cu a keda lubida, busca famia na otro país of soluciona cuestionnan legal of di herencia.

## Investigacion
Genealogia ta e estudio di famia, historia di famia y buscamento di nan linahe. Genealogonan ta emplea diferente metodo y fuente pa haya informacion tocante un famia, incluyendo:
* entrevista oral cu miembronan bieu di famia,
* registro civil, eclesiastico of historico, manera certificado di nacemento, matrimonio y fayecimento,
* documentonan di emigracion, censo y testamento,
* analisis genético (por ehempel, DNA),
* corant, documento personal y otro fuentenan di documentacion.

E resultado di e investigacion genealogico por wordo presenta den forma di eskema, palo genealogico, of como relato skirbi.

## Historia di famia
Genealogia ta concentra mas riba e liniamento of descendencia; por ehempel, ken tabata hende su bisawelo, of kon un famia a move for di un país pa otro. Historia di famia, na otro banda, ta un tereno mas amplio cu ta inclui no solamente e descendencia, sino tambe bida, custumber, y rol social di e famianan den nan comunidad.
Genetica

**Genetica** ta e estudio cientifico di gennan, variacion genetico, y herencia den organismo. E ta un ramo fundamental di biologia, ya cu herencia ta hunga un rol central den e proceso di evolucion. E disciplina aki a wordo funda den siglo diesnuebe pa Gregor Mendel, un frater Augustino di Moravia, kende a conduci experimentonan na Brno. Mendel a investiga "herencia di caracteristica", den otro palabra con organismonan ta pasa caracteristica pa nan descendientenan. Pa medio di su experimentonan cu mata di pitipua, el a conclui cu den un forma discreto ta hereda caracteristicanan a base di "unidad di caracteristicanan", awendia conoci como *gen*. Aunke el a referi na nan mas generalmente como "unidad di herencia".

Mientras cu e principionan di caracteristica y herencia molecular ta keda central pa genetica den siglo bintiun, genetica moderno ta encera e estudio di structura y funcion di gen, variacion genetico, y distribucion di gen denter un poblacion. E topiconan aki ta wordo analisa na varios nivel biologico, incluyendo e nivel celular, organismo, y poblacion. E disciplina a conduci na e desaroyo di varios subcampo, manera genetica molecular, epigenetica, y gentica di poblacion. Investigacion genetico ta abarca tur area di bida, esaki ta encera e dominionan di Archaea, Bacteria, y Eukarya.

Expresion genetico no ta sucede den isolacion pero ta intercambia cu factornan ambiental y di experencia pa influencia desaroyo y comportacion. E interaccion aki ta wordo referi na dje como *nature-nurture-debate* ("don-criansa-debate"). Tanto ambiente intracelular y extracelular por influencia transcripcion di gen, sea mehora of suprimi esaki. Un ehempel comun ta encera dos simia di maishi geneticamente identico: un ta crece den clima humedo cu temperatura modera, y e otro den un region secu cu awa limita. Aunke tur dos tin e potencial genetico pa alcansa e mesun haltura, e maishi den ambiente seco tipicamente ta crece mas cortico debi na acceso limita di awa y nutriente.
Diptongo

Un **diptongo** (Ingles: *diphthong*; Hulandes: *tweeklank*) ta un combinacion di dos zonido vocal, pronuncia un tras di otro, cu ta forma un zonido den un solo rosea (silaba) y cu no por wordo separa sin kibra e structura silabico. E pronunciacion ta consisti di un transicion suave den e frecuencianan di e zonidonan vocal, di tal manera cu nan ta wordo percibi como un zonido continuo den un solo silaba.

Den fonologia, e dos vocalnan den un diptongo ta forma parti di e mesun silaba, contrario na hiato, caminda dos vocalnan ta forma dos silaba separa.

## Diptongo den Papiamento
Den Papiamento, un diptongo por wordo forma di un di e siguiente combinacionnan:

### Vocal debil (i, u)  +  vocal fuerte (a, e, o)
Ehempel:
* i-a  → b**ai**skel &nbsp;&nbsp;&nbsp;&nbsp; a-i  →  b**ia**ha
* u-a  → us**ua**l &nbsp;&nbsp;&nbsp;&nbsp;&nbsp; a-u  →  bl**au**w
* i-e  → b**ai**skel &nbsp;&nbsp;&nbsp;&nbsp; e-i  →  b**ei**s
* u-e  → f**ue**rte &nbsp;&nbsp;&nbsp;&nbsp;&nbsp; e-u  → **eu**caristia
* i-o  →  od**io** &nbsp;&nbsp;&nbsp;&nbsp;&nbsp;&nbsp;&nbsp;&nbsp; o-i  →  b**oi**cotia
* u-o  → d**uo** &nbsp;&nbsp;&nbsp;&nbsp;&nbsp;&nbsp;&nbsp;&nbsp; o-u →  bl**ou**sa
 
### Dos vocal debil (i + u, u + i)
Ehempel:
* i-u → hud**iu** &nbsp;&nbsp;&nbsp;&nbsp;&nbsp;&nbsp; u-i → fl**ui**t

### Tipo di diptongo
Dependiendo di e direccion di e transicion vocal, un diptongo por ta dividi den:

* diptongo creciente  → b**ie**nto, p**ue**blo, rab**ia**
* diptongo decreciente → **ai**re, **au**mento, n**ei**shi

Ora e zonido **i** ta na final di palabra como parti di un diptongo, e ta wordo skribi cu **y**:
ay, ey, oy, uy. 
Ehempel:
* **ay** → cay - bay - caray - gay (homber)
* **ey** → aworey - p'esey - t'ey - bedey - batrey
* **oy** → coy - morocoy - haudoy - gogoy
* **uy** → huy - puy - cuy - spruy

## Hiato
Un hiato ta un secuencia di dos vocal cu ta pronuncia separa, es decir, cada vocal ta forma su mesun silaba. E zonido no ta fluido manera den un diptongo, sino ta parti claramente den dos unidad silabico.

Ehempel:
* dos vocal fuerte  → creencia - cr**e**-**e**n-cia, poeta - p**o**-**e**-ta, teatro - t**e**-**a**-tro
* vocal fuerte + vocal debil  → mainta - m**a**-**i**n-ta, pais - p**a**-**i**s

Den caso di hiato, e zonido ta interumpi, y cada vocal tin su propio enfasis den pronunciacion.

## Mira tambe
* Ortografia di Papiamento
* Ortografia di papiamentu

## Lista di referencia
* Deroy, Louis (1967). L’Étymologie. PUF, Paris.
* Goilo, E.R. (2002). *Gramática di Papiamento*. De Wit Stores N.V.
* Joubert, Sidney M. (2015). *Fundamento di Fonologia i Ortografia di Papiamentu*. Fundashon pa Planifikashon di Idioma.
* SIL International (2004). *Papiamentu Phonology*. Ethnologue Language Report.
* Real Academia Española (RAE). (2022). *Ortografía de la lengua española*. Madrid: Espasa Libros.
Demokrasia direkto

**Demokrasia direkto** ta un forma di gobernashon den kua siudadanonan mes ta influensiá e proseso legislativo den un forma direkto. E ta kontrario di demokrasia representativo, den kua poder legislativo ta wòrdu traspasá dor di siudadanonan na un representashon popular, manera un parlamento.  Formanan puru di demokrasia direkto sin un sistema representativo ta skars, pero ta eksistí, manera na Suisa den e asina yamá asamblea popular. Mas komun, demokrasia direkto ta kombiná ku un sistema di demokrasia representativo.

Un di e formanan di demokrasia direkto ku ta wòrdu usá frekuentemente ta e konsulta popular òf referèndùm, por ehèmpel den munisipionan chikito na Oropa. Otro ehempel ta e asina yamá *townhall meetings*, esta reunionnan regular unda adultonan por partisipá i asta
vota riba desishonnan. Na San Marino, un di e paisnan chikito di Oropa, siudadanonan por
organisá i atendé reunion di parlamento, unda nan por presentá proyecto of proponé kambio di ley na polítiko.

## Mira tambe
* Demokrasia partisipativo

## Lista di referensia
* Held, David (2006). *Models of Democracy.* Polity Press, 2006.
* International IDEA (2008). *Direct Democracy: The International IDEA Handbook.* Stockholm: International IDEA. https://www.idea.int/publications/catalogue/direct-democracy
* *Direct democracy.* Encyclopædia Britannica. https://www.britannica.com/topic/direct-democracy
* Swiss Confederation. *Political rights in Switzerland: Referendums and popular initiatives.* https://www.ch.ch/en/demokratie/
* Elkins, Zachary; Ginsburg, Tom; Melton, James (2009). *The Endurance of National Constitutions.* Cambridge University Press.
Demokrasia representativo

**Demokrasia representativo** ta un forma di gobernashon den kua siudadanonan ta elegí representantenan pa tuma desishonnan riba tereno di legislashon i gobernashon na nan nòmber. Den e sistema aki, pueblo no ta vota direktamente riba ley of polítika spesífiko, sino ta delegá esaki na un parlamento òf un otro tipo di kuerpo legislativo.

Mayoria di e paisnan moderno, inkluyendo mayoria di e demokrasianan na Oropa, Amérika i otro kontinente, ta basa nan sistema di gobernashon riba un forma di demokrasia representativo. Paisnan  manera Fransia, Italia, Australia, i Merka, pero tambe e paisnan den Reino Hulandes (Aruba, Kòrsou, Sint Maarten i Hulanda) ta ehèmpel di esaki.

## Historia
E origen di demokrasia representativo ta bai bèk te na Roma antiguo, unda e sistema di Repúblika romano tabata permití e klase sosial altu, konsistiendo di desendientenan di e fundadónan di e siudat, pa elegí magistrado i senadornan ku tabata representá pueblo. Durante e "Siglo di Iluminashon" na Oropa (siglo diesshete i diesocho), e idea di representashon polítiko i gobernashon pa medio di konsentimentu di e pueblo a bira mas desaroyá, inspirá pa pensadó polítiko manera John Locke i Montesquieu. E revolushonnan grandi manera e Revolushon Merikano (1776) i Revolushon Franses (1789) a pone e fundamento pa e tipo di demokrasia representativo ku nos konosé awe.

## Karakterístikanan
Den un demokrasia representativo, e poder soberano ta keda na pueblo, pero e ta wòrdu ehersé dor di representantenan ku pueblo a elegí den elekshon. E representantenan aki tin e responsabilidad pa defendé interes di e elektorado i ta suheto na kontrol pa medio di elekshon regularmente.

E sistema di demokrasia representativo por varia for di un pais pa otro, dependiendo di si e sistema ta parlementario, presidensial òf miksto. E institushonnan prinsipal komunmente ta un parlemento òf kongreso, kaminda representantenan ta diskutí i pasa lei.

## Diferensia ku demokrasia direkto
E diferensia prinsipal ku demokrasia direkto ta ku den un sistema representativo pueblo no ta vota direktamente riba kada lei òf polítika, sino e ta elegí un grupo di hende ku ta hunga un papel pa medio di representashon. Den demokrasia direkto lo kontrario ta e kaso, pueblo mes por tuma desishon riba asuntunan legislativo mediante referèndùm òf otro mekanismo di voto direkto.

## Mira tambe
* Demokrasia partisipativo

## Literatura
* Held, David (2006). *Models of Democracy.* Polity Press.
* Manin, Bernard (1997). *The Principles of Representative Government.* Cambridge University Press.
* Dahl, Robert A (1998). *On Democracy.* Yale University Press.
Demokrasia partisipativo

**Demokrasia partisipativo** ta un forma di gobernashon den kua siudadanonan tin un papel aktivo den e proseso di tuma desishon polítiko, mas ayá di solamente elegí representantenan den elekshon. E sistema aki ta pone enfasis riba e idea ku pueblo mes mester tin oportunidat pa influensiá i duna forma na polítika públiko kontinuamente, pa medio di diferente mekanismonan di partisipashon.

Komo modelo di gobernashon demokrasia partisipativo ta un kombinashon di elementonan di demokrasia direkto i demokrasia representativo.

## Historia

E idea di demokrasia partisipativo a haya impulso durante siglo binti, partikularmente despues di e movementu pa derechonan sivíl na Merka i diferente movementu sosial na Oropa. A inspirá tambe pa pensadó polítiko manera Carole Pateman ku a argumentá pa mas enbolbimentu di siudadano den gobernashon. Den e dékadanan mas resiente, e desaroyonan riba e tereno digital a enserá uso di medionan nobo manera internet, e-mail i SMS i introdukshon di hèrmèntnan digital (manera *e-democracy*) a habri mas oportunidat pa un partisipashon mas amplio.

## Karakterístikanan
Otro for di demokrasia representativo, den kua siudadanonan ta delegá poder na representantenan elegí, demokrasia partisipativo ta buska enbolbí pueblo, individual i direktamente, den kada fase di e proseso polítiko. E por inkluí mekanismo, sea formal òf informal, manera:
* konsulta popular
* referèndùm
* asamblea komun
* presupuesto partisipativo
* prosesonan di deliberashon komun

Ehempelnan ta:
* Porto Alegre, Brasil – presupuesto partisipativo unda residente mes ta disidí kon e presupuesto públiko ta wòrdu gasta.
* Suisa – referèndùm regular unda siudadano ta vota riba temanan legislativo.
* Spaña – proseso di asamblea popular den komunidatnan lokal.

E ophetivo di demokrasia partisipativo ta oumenta transparensia, inklushon, i responsabilidat di e lider polítiko, i ta fortalesé e konfiansa di e siudadano den e sistema di gobernashon.

## Literatura
* Pateman, Carole (1970). *Participation and Democratic Theory.* Cambridge University Press.
* Fung, Archon, & Wright, Erik Olin (2003). *Deepening Democracy: Institutional Innovations in Empowered Participatory Governance.* Verso.
* Sintomer, Yves et al (2016). *Participatory Budgeting in Europe.* Routledge.
Ruhollah Khomeini

**Ruhollah Musavi Khomeini** (perso: ) (☆ 24 di sèptèmber 1902 na Khomeyn, Iran – ✝ 3 di yüni 1989 na Teheran) tabata un klérigo Shia iraní, lider religioso, polítiko i fundadó di Repúblika Islámika di Iran. For di e Revolushon Islámiko di 1979 te su morto na 1989 e tabata e promé Lider Supremo di Iran, e outoridat polítiko i religioso di mas haltu di Iran. 

Khomeini a bira konosí internashonalmente komo e lider di e oposishon kontra Shah Mohammad Reza Pahlavi. Su predikashinan religioso i polítiko a inspirá un gran movementu di resistensia ku a kulminá den e Revolushon Islámiko.

Despues di e kaida di e monarkia, Khomeini a introdusí un sistema di gobernashon fundá riba e prinsipionan fundamentalista di Islam Shia, kombinando asina ley islámiko ku un sistema di liderazgo religioso-polítiko. Su periodo di gobernashon tabata karakterisá pa un polítika anti-oksidental, represhon di oposishon interno, i un enfoke riba outosufisiensia nashonal.

Ruhollah Khomeini ta konsiderá uno di e figuranan mas influyente den historia moderno di Iran i di e mundo islámiko.
Mohammad Reza Pahlavi

**Mohammad Reza Pahlavi** (farsi: ) (☆ 26 di òktober 1919 na Teheran – † 27 di yüli 1980 na Kairo) tabata e último Shah di Iran, di 1941 te 1979. E tabata e di dos monarka di e dinastía di Pahlavi, despues di su tata, Reza Shah. E tabata un figura kontroversial den historia di Iran. Pa algun hende, su gobernashon a representá progreso i modernisashon; pa otronan, el a simbolisá represhon, inegualdat sosial i dependensia riba podernan stranhero.

Mohammad Reza a bira Shah na 1941, despues ku su tata a wòrdu forsa pa apdiká durante Di Dos Guera Mundial. Durante su reinado Iran a mira un periodo di modernisashon i orientashon riba mundu oksidental, den un tempo di tenshon ku tradishonalistanan islámiko i oposishon polítiko.

Den e periodo aki el a implementá e asina yamá Revolushon Blanku, konsistiendo di un seri di reforma pa modernisá e pais ku ademas a inkluí distribushon di tera i derechonan di muhé. Ounke esakinan a tresé progreso ekonómiko, nan tambe a krea tenshon sosial i oposishon kontra di su régimen.

Na final di añanan 1970, malkontentu popular kontra di e Shah a kresé, pa motibu di represion polítiko, korupshon, i un falta di libertat demokrátiko. Na 1979, despues di e Revolushon Islámiko bou di liderazgo di Ruhollah Khomeini, e Shah a wòrdu deroká i el a huí for di Iran. 

Despues, el a biba den eksilio na varios pais, inkluyendo Egipto, kaminda el a fayesé na 1980.